თბილისის სპორტის სასახლე

გივი კარტოზიას სახელობის თბილისის სპორტის სასახლე — სპორტული დარბაზი საქართველოს დედაქალაქ თბილისში. მდებარეობს 26 მაისის მოედანზე. აგებულია 1957–1961 წლებში. საზეიმოდ გაიხსნა 1961 წლის 12 მაისს (არქიტექტორები: ვლადიმერ ალექსი-მესხიშვილი, იური კასრაძე; კონსტრუქტორი დავით ქაჯაია). კვადრატული ფორმის შენობის გარე პერიმეტრია 352 მ (88×04), მთავარი არენა — 44×27,4 მ. ამფითეატრად ამაღლებული ტრიბუნები იტევს 9 305 მაყურებელს. შენობის სამი სართულიდან ერთი (პირველი იარუსი) მიწაშია ჩაღრმავებული. სპორტის სასახლე გადახურულია რკინაბეტონის ანაკრები სფერული ფორმის გუმბათით, რომლის დიამეტრიც უდრის 76 მ. თბილისის სპორტის სასახლე მთავარ დარბაზთან ერთად მოიცავს ორ დარბაზს შესაბამისი ინფრასტრუქტურით. თავდაპირველად გამოიყენებოდა საკალათბურთო შეხვედრებისათვის. ამჟამად რეგულარულად მასპინძლობს საერთაშორისო ასპარეზობებს ბერძნულ-რომაულ და თავისუფალ ჭიდაობაში, ძიუდოში, სამბოში, კალათბურთში, ხელბურთში, მინიფეხბურთში, კრივში, მხატვრულ ტანვარჯიშში, ძალოსნობაში, კარატეში, კიკბოქსინგში; იმართება მასობრივი სანახაობები (სამეჯლისო ცეკვები, საესტრადო კონცერტები). 1989 წელს სპორტის სასახლეში გაიხსნა „ქართული სპორტის დიდების მუზეუმი“. 2001 წელს სასახლეს მიენიჭა მოჭიდავე გივი კარტოზიას სახელი. თბილისის სპორტის სასახლის წინ მდებარე მოედანზე 1965 წელს დაიდგა სკულპტურული კომპოზიცია — მზეჭაბუკი (მოქანდაკე ჯ. მიქატაძე), ხოლო 2010 წელს — გივი კარტოზიას ქანდაკება (მოქანდაკე გ. შხვაცაბაია). ლიტერატურა თბილისის სპორტის სასახლე // ენციკლოპედია „საქართველო“, ტ. 3, თბ., 2014.